মুখ্যমন্ত্রী মমতা বন্দ্যোপাধ্যায়ের বাড়ির অদূরেই কালীঘাট রোডে ডেঙ্গিতে আক্রান্ত গৃহবধূ রিঙ্কি দাশগুপ্তের বাড়ির লোকের মুখে কুলুপ। পাড়ার কেউ রা কাড়ছেন না। সোমবারই নবান্নে মুখ্যমন্ত্রীকে তাঁর এলাকায় ডেঙ্গিতে আক্রান্ত হওয়ার বিষয়ে প্রশ্ন করা হলে তিনি বলেন, ‘‘আমার এই বিষয়ে কিছু জানা নেই। হয়তো অন্য ঘটনা। সকলকে দেখতে হবে।’’ 
এদিন ৮২এ কালীঘাট রোডে রিঙ্কির শ্বশুরবাড়িতে গিয়ে তাঁর শারীরিক অবস্থা সম্পর্কে জানতে চাওয়া হলেও আত্মীয়েরা কিছু বলতে চাননি। ঘরের ভিতর থেকে এক মহিলা বলেন, ‘‘সারা কলকাতা জুড়েই তো রোগ হচ্ছে। আপনারা বেছে বেছে এখানে কেন আসছেন? কিছু বলতে পারব না।’’ ওই বাড়ির কিছুটা দূরেই রিঙ্কির বাপেরবাড়ি। তাঁর মা উৎপলা দাস অবশ্য বলেন, ‘‘আমার মেয়ে ডেঙ্গিতে আক্রান্ত। এখন ভাল আছে। একটি নার্সিংহোমে চিকিৎসাধীন। তবে কোনও নার্সিংহোমে রয়েছে, তার নাম আমি বলতে পারব না।’’ 
অথচ রবিবারই রিঙ্কির পরিবার সূত্রে জানানো হয়েছিল, গত সোমবার থেকে তিনি জ্বরে ভুগছিলেন। শনিবার বিকেলে তাঁর রক্তে ডেঙ্গির জীবাণু মিলেছে। 
ডেঙ্গি পরিস্থিতি নিয়ে কালীঘাট রোডের কোনও বাসিন্দা মুখ খুলতে নারাজ। বাসিন্দাদের দাবি, সংবাদপত্রের মাধ্যমেই তাঁরা জানতে পেরেছেন যে, তাঁদের পাড়ায় ডেঙ্গিতে আক্রান্ত হয়েছেন এক মহিলা। 
ওই এলাকা কলকাতা পুরসভার ৭৩ নম্বর ওয়ার্ডের অন্তর্গত। স্থানীয় কাউন্সিলর রতন মালাকার বলেন, ‘‘ডেঙ্গিতে আক্রান্ত হওয়ার খবর শুনেছি। খবর পাওয়ার পরেই পুরসভা থেকে ভেক্টর কন্ট্রোলের জন্য যা যা করণীয় তা করা হয়েছে। শুধুমাত্র ওই বাড়ির চারপাশই নয়, গোটা পাড়াতেই অনেকদিন ধরেই ভেক্টর কন্ট্রোলের কাজ করছে পুরসভা।’’ 
রতনের অভিযোগ, ওয়ার্ডের অনেক বাড়িতেই মশার লার্ভা ধ্বংসের জন্য বাড়ির ভেতরে পুরসভার ভেক্টর কন্ট্রোলের কর্মীদের বাসিন্দারা প্রবেশ করতে দেন না। ফলে কর্মীরা অসুবিধায় পড়েন।